ASAP บวก 3.70% ลุ้นรายได้ Q3 โตต่อเนื่อง ตามอัตราการเช่ารถยนต์ระยะสั้น
ASAP บวก 3.70% ลุ้นรายได้ Q3 โตต่อเนื่อง ตามอัตราการเช่ารถยนต์ระยะสั้น ล่าสุด ณ เวลา 10.35 น. ราคาอยู่ที่ 8.40 บาท บวก 0.30 บาท หรือ 3.70% สูงสุดที่ 8.40 บาท ต่ำสุดที่ 8.15 บาท มูลค่าซื้อขายที่ 27.97 ล้านบาท โบรกฯ แนะ “ซื้อ” ชูเป้า 9.60 บาท 
18 ส.ค. 2560

ผู้สื่อข่าวรายงานว่า ราคาหุ้นบริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP ณ เวลา 10.35 น. ราคาอยู่ที่ 8.40 บาท บวก 0.30 บาท หรือ 3.70% สูงสุดที่ 8.40 บาท ต่ำสุดที่ 8.15 บาท มูลค่าซื้อขายที่ 27.97 ล้านบาท

นายทรงวิทย์ ฐิติปุญญา ประธานเจ้าหน้าที่บริหาร บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP เปิดเผยว่า บริษัทคาดแนวโน้มครึ่งปีหลังน่าจะดีกว่าครึ่งปีแรก ตามการส่งมอบรถยนต์ให้กับลูกค้าที่มีแนวโน้มขยายตัวดีอย่างต่อเนื่อง ขณะที่บริษัทเตรียมเพิ่มฟลีทรถยนต์ใหม่อีก 1,178 คัน จากครึ่งปีแรกอยู่ที่ 10,822 คันแล้ว ส่งผลให้สิ้นปีนี้จะมีจำนวนรถยนต์รวมเป็นราว 12,000 คัน โดยวางงบลงทุนไม่เกิน 1 พันล้านบาท และน่าจะผลให้รายได้ปีนี้เติบโตไปตามเป้าหมายที่วางไว้ราว 25-30%
ทั้งนี้ คาดว่ารายได้ในไตรมาส 3/60 จะเติบโตขึ้นจากไตรมาส 2/60 เนื่องจากอัตราการเช่ารถยนต์ระยะสั้นปรับตัวเพิ่มขึ้นมาอยู่ที่ 50% จากเดิมเฉลี่ยอยู่ที่ 30% ประกอบกับยังได้รับสิทธิประโยชน์ทางภาษี
ขณะที่บริษัทได้เปิดให้บริการ asap GO (เอแซ็บ โก) รถยนต์ให้เช่าโดยคิดค่าบริการตามการใช้งานจริง โดยได้เริ่มเปิดจุดให้บริการตามอาคารสำนักงาน 6 แห่ง ได้แก่ อาคารคอลัมน์ทาวเวอร์ , อาคารอินเตอร์เชนจ์ , อาคารศุภลัยแกรนด์ ทาวเวอร์ ,อาคารจัสมินอโศก, อาคารเมโทรโพรลิส สุขุมวิท 39 และอาคาร 42 ทาวเวอร์ ซึ่งได้รับการตอบรับที่ดีจากลูกค้า จึงขยายการให้บริการไปยังอาคารสำนักงานแห่งอื่นเพิ่มเติม คาดว่าภายในสิ้นปีนี้จะมีจุดให้บริการรวม 30 แห่งตามแผนงานที่วางไว้
นอกจากนี้ บริษัทฯ เตรียมเปิดตัวเว็บไซต์ขายรถยนต์มือสองออนไลน์ ในช่วงเดือนก.ย.-ต.ค.60 โดยปัจจุบันมีรถรอขายแล้วจำนวน 500 คัน ซึ่งปัจจุบันบริษัทมีสัดส่วนรายได้จากการขายรถยนต์ราว 20% และการเช่ารถยนต์ 80%
นายทรงวิทย์ กล่าวอีกว่า บริษัทอยู่ระหว่างศึกษาการขายแฟรนไชส์ asap Auto Park ศูนย์รวมการให้บริการเกี่ยวกับรถยนต์แบบครบวงจร ย่านบางนา-ตราด คาดว่าจะสรุปได้ในไตรมาส 1/61 โดยปัจจุบันอยู่ระหว่างการก่อสร้าง asap Auto Park คาดจะพร้อมให้บริการได้ในปีหน้า
 
ด้านบล.ทิสโก้ ระบุในบทวิเคราะห์ แนะนำ “ซื้อ” ASAP ราคาเป้าหมาย 9.60 บาท/หุ้น โดย ASAP รายงานผลประกอบการไตรมาส 2/60 ที่ 34 ล้านบาท เพิ่มขึ้น 92% จากช่วงเดียวกันของปีก่อน และ 0.3% จากไตรมาสก่อน โดยมีปัจจัยบวกจากค่าเช่ารถที่เพิ่มขึ้นทั้งระยะสั้นและยาว โดยเรายังคงประมาณการสำหรับปี 2560-2562 ซึ่งได้สะท้อนการบันทึกกลับภาษีจากการลงทุนต่างๆ แล้ว (ได้ประโยชน์จากการนำเงินลงทุนไปลดหย่อนภาษีในช่วง 5 ปี) และจากแนวโน้มการเติบโตในช่วงครึ่งปีหลังปีนี้ และปี 2612-2562 ฝ่ายวิจัยจึงปรับคำแนะนำขึ้นจาก “ถือ” เป็น “ซื้อ”
นอกจากนี้ ฝ่ายวิจัยคงประมาณการสำหรับปี 2560-2562 ที่ 162 ล้านบาท, 210 ล้านบาท และ 295 ล้านบาท ตามลำดับ โดยฝ่ายวิจัยได้สะท้อนผลประโยชน์ทางภาษีจากการลงทุนไว้ในประมาณการของฝ่ายวิจัยแล้ว